ಗಾಯಕ ರಘು ದೀಕ್ಷಿತ್ ಈಗ ಇಂಡಿಯನ್ ಜೇಮ್ಸ್ ಬಾಂಡ್!

ಬೆಂಗಳೂರು: ಶಿಶುನಾಳ ಶರೀಫರ ಗೀತೆಗಳ ಮೂಲಕವೇ ಜನಪ್ರಿಯರಾಗಿ ಸಿನಿಮಾ ಗಾಯಕ, ಸಂಗೀತ ನಿರ್ದೇಶಕನಾಗಿಯೂ ಎತ್ತರದ ಸ್ಥಾನ ಗಿಟ್ಟಿಸಿಕೊಂಡಿರುವವರು ರಘು ದೀಕ್ಷಿತ್. ಬಾಲಿವುಡ್ ವರೆಗೂ ಗಾಯಕರಾಗಿ ಹೆಜ್ಜೆ ಗುರುತು ಮೂಡಿಸಿರುವ ಅವರೀಗ ನಟನಾಗಿಯೂ ಬಣ್ಣ ಹಚ್ಚಿದ್ದಾರೆ. ಯಾರಿಗಾದರೂ ಅಚ್ಚರಿಯಾಗುವಂಥಾದ್ದೊಂದು ಪಾತ್ರಕ್ಕೆ ಜೀವ ತುಂಬಲು ರೆಡಿಯಾಗಿದ್ದಾರೆ.

ಈ ಹಿಂದೆ ಸಿಪಾಯಿ ಅಂತೊಂದು ಚಿತ್ರದಲ್ಲಿ ನಟಿಸಿದ್ದ ಸಿದ್ಧಾರ್ಥ್ ಮಹೇಶ್ ಗರುಡ ಎಂಬ ಚಿತ್ರದ ಮೂಲಕ ನಾಯಕರಾಗಿದ್ದಾರೆ. ರಗಡ್ ಕಥೆ ಹೊಂದಿರೋ ಈ ಚಿತ್ರದಲ್ಲಿ ಗುಪ್ತಚರ ಅಧಿಕಾರಿಯ ಪಾತ್ರವೊಂದು ಮಹತ್ವದ್ದಾಗಿತ್ತು. ಇದನ್ನು ವಿಶೇಷವಾಗಿಯೇ ಕಟ್ಟಿ ಕೊಡಬೇಕೆಂಬ ಹಂಬಲ ಹೊಂದಿದ್ದ ಚಿತ್ರತಂಡ ಅದಕ್ಕಾಗಿ ಕಲಾವಿದರ ಹುಡುಕಾಟದಲ್ಲಿತ್ತು. ಕಡೆಗೂ ಅದಕ್ಕೆ ರಘು ದೀಕ್ಷಿತ್ ನಿಕ್ಕಿಯಾಗಿದ್ದಾರೆ.

ಈ ಪಾತ್ರವೇನೂ ಕಡಿಮೆಯದ್ದಲ್ಲ. ಇಂಡಿಯನ್ ಜೇಮ್ಸ್ ಬಾಂಡ್ ಎಂದೇ ಹೆಸರಾಗಿರೋ ಬೇಹುಗಾರಿಕಾ ಅಧಿಕಾರಿ, ಭಾರತದ ರಾಷ್ಟ್ರೀಯ ಭದ್ರತಾ ಸಲಹೆಗಾರರೂ ಆಗಿರುವ ಅಜಿತ್ ಧೋವಲ್ ಅವರನ್ನು ಈ ಪಾತ್ರ ಹೋಲುತ್ತದೆಯಂತೆ. ಧನಕುಮಾರ್ ನಿರ್ದೇಶನದ ಈ ಚಿತ್ರದಲ್ಲಿ ರಘು ದೀಕ್ಷಿತ್ ನಟಿಸುತ್ತಿರೋದು ಪಕ್ಕಾ. ಯಾಕೆಂದರೆ ಚಿತ್ರ ತಂಡವೇ ಈ ಫೋಟೋಗಳನ್ನು ಜಾಹೀರು ಮಾಡಿದೆ. ಆದರೆ ಈ ಪಾತ್ರದ ವಿಶೇಷತೆಗಳೇನೆಂಬುದು ಚಿತ್ರತಂಡದ ಕಡೆಯಿಂದಲೇ ಗೊತ್ತಾಗಬೇಕಿದೆ.